Snarrådige borgere stoppede tirsdag eftermiddag en 39-årig spritbilist. De fik stoppet den 39-årige bilist i en rundkørsel på Vodskovvej i Vodskov og holdt ham tilbage, indtil politiet nåede frem. - Den 39-årige bilist svajede kraftigt fra side til side og blev skønnet stærkt påvirket af alkohol, skriver Nordjyllands Politi i onsdagens døgnrapport. En motorcykelbetjent var ifølge Nordjyllands Politi i området, og han blev sendt til stedet. Her mødte han borgerne, som havde tilbageholdt den mulige spritbilist, den 39-årige mand samt dennes søn. Den 39-årige blev bedt om at puste i alkometeret. - En alkometertest bekræftede en promille på en del over det tilladte, lyder det i døgnrapporten. Den 39-årige mand blev anholdt og fik frataget kørekortet på stedet. Hans bil blev beslaglagt.

Referat:
En 39-årige mand fik tirsdag frataget sit kørekort, efter at han blev taget i at køre i påvirket tilstand med sin søn som passager i bilen.